Ouers wag al twee jaar om grafsteen op kind se graf te sitChristo Engelbrecht. Foto: Verskaf Vir die afgelope twee jaar gaan ŉ hegte Pretoria-gesin, steeds in rou, elke Sondag getrou ná kerk na die Zandfontein-begraafplaas in die weste van die stad om tussen talle vervalle grafte blommetjies op hul seuntjie se graf sit “net om dit bietjie mooier te maak”. Louis en Marisa Engelbrecht se rooikrulkopseuntjie, Christo, is op 5 November 2015 op drie dood. Hy het onverwags siek geword en moes ŉ beenmurgtoets (lumbale punksie) kry. Die toets het komplikasies tot gevolg gehad en is glo nie deur ŉ pediater reg gediagnoseer nie. Hy is gevolglik breindood verklaar en nadat hy twee keer na verskillende Pretoriase hospitale oorgeplaas is, is hy uiteindelik na die Garden City-hospitaal gehaas. Ten spyte van dokters daar se volgehoue pogings, is Christo dood met sy ouers en boetie, Coert, en sussie, Zanie, aan sy sy. Christo is op 10 November 2015 vanuit die Gereformeerde Kerk Innesdal begrawe en in die Zandfontein-begraafplaas te ruste gelê. “Ons het twee jaar gelede duur betaal vir ŉ diens wat nie verskaf is nie. Die metro [toe onder die ANC-se beheer] het nooit die betonstroke by die grafkoppe gelê waarop grafstene geplaas kan word nie. Toe die DA oorneem, moes ons hoor daar was glo probleme met tenders en dat daar nie geld is om dit te doen nie. My kind sou in Mei vyf geword het en ons grootste wens was om teen daardie tyd al vir hom ŉ grafsteen op te hê,” het Marisa aan Maroela Media gesê. Louis het gesê deel van die rouproses ná die dood van ’n kind is om ’n steen op sy graf te sit. “Dié treurende pappa en mamma van ’n krulkop lieflingseuntjie is egter die reg ontneem om dit te doen.” Die toestand by die Zandfontein-begraafplaas Maroela Media het in Mei die metro om kommentaar genader aangesien daar nou al reeds ses rye grafte staan waar grafstene nie opgerig kan word nie. ŉ Woordvoerder van die metro het destyds beaam dat die stad baie skuld van die ANC “geërf” het en dat daar nie geld in die begroting was om die betonstroke te lê nie. Onderhoud by talle begraafplase regoor die stad het ook erg in die slag gebly. Die metro het destyds egter gesê daar sal voorsiening vir die probleme gemaak word met die begroting vir die nuwe finansiële jaar wat van Julie 2017 tot Junie 2018 strek. Maroela Media het in Mei tydens ŉ media-ontbyt ná die nuwe uitvoerende burgemeester van Pretoria, Solly Msimanga, se begrotingsrede hom oor die stand van die begraafplase uitgevra. Msimanga het genoem dat die metro nagenoeg R2,1 miljoen begroot het vir verfraaiingprojekte vir die stad en dat begraafplase onder dié projekte gaan val. “Meer skoonmakers, loodgieters en elektrisiëns gaan aangestel word wat ook gaan fokus op vernuwingsprojekte en instandhoudingswerk by begraafplase.” Met die nuwe finansiële jaar wat in Julie afgeskop het, wou Maroela Media weet wat die stand van sake tans by die Zandfontein-begraafplaas is. Samkelo Mgobozi, die burgemeester se woordvoerder, het aan Maroela Media gesê verskeie kwotasies vir kontrakteurs om die betonstroke te lê is aangevra en ontvang. “Die voorsieningskettingbestuur-departement is tans besig om die aanstelling van ŉ kontrakteur te finaliseer,” het Mgobozi gesê. Mgobozi het gesê die metro beskou die saak as ernstig en sal dringend aandag aan die kwessie gee. “Inwoners kan gerus wees dat die saak as ŉ hoë prioriteit hanteer word. Sodra die nodige prosesse afgehandel is sal die aanvangsdatum van wanneer die slote gelê gaan word, deur die LUR van landbou en omgewingsake, Mike Mkhari, se kantoor gekommunikeer word.” Marisa is egter nog nie te optimisties nie. “Ons is nou al soveel keer teleurgesteld met planne wat nie op skrif is nie en klaarblyklik heeltyd uitgestel word, so ek sal ongelukkig eers opgewonde raak as ek sien dat hulle begin om hulle planne uit te voer. Tot dan, stof ons maar elke Sondag die begrafnisondernemer se naambordjie, waarvan ek al self die letters moes oorverf, af en hoop dat ek voor Christo se volgende verjaardag darem ŉ steen op sy graf kan sit,” het Marisa sy in reaksie op die metro se kommentaar gesê.